P6_TA(2005)0009

Resultatet af valgene i Ukraine

Europa-Parlamentets beslutning om resultatet af valget i Ukraine

Europa-Parlamentet,

- der henviser til sin beslutning af 20. november 2003 [1] om det bredere europæiske naboskab: en ny ramme for forbindelserne med vores naboer i øst og syd,

- der henviser til sine beslutninger af hhv. 28. oktober 2004 [2] og 2. december 2004 [3] om de forudgående runder af præsidentvalget i Ukraine,

- der henviser til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Ukraine på den anden side [4], der trådte i kraft den 1. marts 1998,

- der henviser til Det Europæiske Råds fælles strategi 1999/877/FUSP [5] over for Ukraine, som vedtoges på dettes møde i Helsinki den 11. december 1999,

- der henviser til afsluttende erklæring og henstillinger af 16.- 17. februar 2004 fra Det Parlamentariske Samarbejdsudvalg EU-Ukraine,

- der henviser til Kommissionens meddelelse af 12. maj 2004 om EU's naboskabspolitik (KOM(2004)0373),

- der henviser til den fælles erklæring fra topmødet Ukraine-Den Europæiske Union den 8. juli 2004 i Haag,

- der henviser til erklæringer, interimsopgørelser og konklusioner fra den internationale valgobservatørmission i Ukraine om samtlige runder af præsidentvalget,

- der henviser til den ukrainske højesterets afgørelse om, at anden runde af præsidentvalget skulle gentages den 26. december 2004, samt den centrale valgkommissions erklæring om det endelige resultat af dette valg,

- der henviser til den ukrainske højesterets afgørelse om gyldigheden af omvalget til præsidentposten den 26. december 2004,

- der henviser til konklusionerne fra Det Europæiske Råds møde i Bruxelles den 17. december 2004,

- der henviser til forretningsordenens artikel 103, stk. 4,

A. der henviser til, at EU's naboskabspolitik anerkender Ukraines europæiske ambitioner og Ukraines betydning som et land med dybe historiske, kulturelle og økonomiske forbindelser til EU's medlemsstater, og at et ægte og afbalanceret partnerskab kun kan udbygges på grundlag af fælles værdier, navnlig for så vidt angår demokrati, retsstatsprincippet og respekt for menneskerettighederne og de borgerlige rettigheder,

B. der henviser til, at situationen omkring de to første valgrunder førte til en alvorlig politisk krise i Ukraine og endog truede med at splitte landets enhed,

C. der henviser til, at Den Europæiske Union og dens medlemsstater handlede øjeblikkeligt ved at sende mæglere til landet, og at Den Europæiske Unions og især Europa-Parlamentets ledende rolle på afgørende vis bidrog til at overvinde spændingen og bringe den politiske krise i forbindelse med valget til ophør,

D. der henviser til, at forfatningsreformen og det efterfølgende kompromis, der den 8. december 2004 blev opnået mellem den ukrainske præsident Leonid Kutjma og oppositionen under ledelse af Viktor Jusjtjenko, fjernede truslen om en optrapning af den spændte situation i Ukraine, gjorde det muligt at klare den politiske krise og banede vejen for frie, retfærdige og åbne valg den 26. december 2004, hvor anden runde af præsidentvalget gentoges,

E. der henviser til, at over 300000 ukrainere og mere end 12000 udenlandske observatører var til stede som kontrollører på valgstederne for at overvåge valgprocessen som led i den internationale valgobservatørmission under ledelse af OSCE,

F. der henviser til, at der ifølge valgobservatørerne og lederen af Ukraines centrale valgkommission ikke blev rapporteret om større problemer, men kun om mindre overtrædelser, som ikke havde nogen betydning for valgets gyldighed og det samlede valgresultat,

G. der henviser til, at den ukrainske højesteret afviste alle de juridiske indsigelser, valgets taber, tidligere premierminister Janukovitj, indgav for at få valget den 26. december 2004 erklæret ugyldigt,

H. der henviser til, at den centrale valgkommission den 10. januar 2005 bekendtgjorde det endelige valgresultat, idet Viktor Jusjtjenko opnåede 52 % af stemmerne og Janukovitj 44 %,

I. der henviser til, at det ukrainske samfund klart har bragt til udtryk, at det går ind for demokrati, retsstatsprincippet og andre værdier, som Den Europæiske Union bygger på,

J. der henviser til, at Ukraine klart har bekræftet sit ønske om at blive en del af Europa og sin vilje til at blive integreret i Den Europæiske Union på grundlag af EU's grundlæggende principper og kriterier,

K. der henviser til, at der er opnået bred enighed mellem de politiske kræfter, og at den interne politiske krise er løst under fuld overholdelse af demokratiske principper,

1. glæder sig over det i alt væsentligt retfærdige valg, der fandt sted den 26. december 2004, og erklærer sig tilfreds med, at det ukrainske folks ret til frit at vælge sin præsident er blevet anerkendt og håndhævet, hvilket er en sejr for de demokratiske værdier, institutioner og procedurer i Ukraine;

2. understreger på ny den rolle, mæglerne, herunder den høje repræsentant for FUSP, Polens og Litauens præsidenter og Europa-Parlamentets missioner, har spillet for denne positive afslutning på krisen i Ukraine;

3. glæder sig over opgørelserne fra den internationale valgobservatørmission under OSCE/ODIHR, hvoraf det fremgår, at gentagelsen af præsidentvalgets anden runde har bragt Ukraine væsentlig nærmere på at kunne leve op til internationale standarder, og ønsker det ukrainske folk til lykke med, at det på en ikkevoldelig og moden måde ved hjælp af dets institutioner og inden for lovens rammer lykkedes at løse en politisk krise og klart slå ind på vejen til demokrati og landets indtagelse af sin retmæssige plads i den europæiske kreds af demokratiske nationer;

4. lykønsker Viktor Jusjtjenko med valgsejren i omvalget til præsidentposten den 26. december 2004 og opfordrer alle parter til at acceptere valgresultatet; lykønsker ligeledes det ukrainske folk og Ukraines myndigheder med det borgersind og den demokratiske ånd, de viste under hele krisen i december 2004;

5. opfordrer til en hurtig og effektiv magtoverdragelse og opfordrer den valgte præsident til hurtigt at sammensætte en ny regering for at bringe landet ud af det politiske dødvande;

6. opfordrer Ukraines nye politiske ledelse til at konsolidere Ukraines overtagelse af fælles europæiske værdier og mål ved at tage yderligere skridt til at fremme demokrati, civilsamfundet og retsstaten, at videreføre de liberale markedsreformer og overvinde de politiske skel i Ukraine;

7. opfordrer de nyvalgte myndigheder til især at gå i gang med at videreudvikle de demokratiske institutioner og sikre de borgerlige rettigheder samt skabe grundlag for en velfungerende demokratisk opposition;

8. er foruroliget over de dybe splittelser i Ukraine og de kulturelle og regionale kløfter, der indvirker på landets enhed, og som blev forstærket af den politiske afstand mellem kandidaterne, og opfordrer alle politiske ledere, også tidligere modstandere, til at bestræbe sig på at udjævne disse kløfter og reformere landet; anser de fortsatte separatistiske trusler i Ukraine for uacceptable og vil arbejde for landets territoriale integritet; opfordrer det internationale samfund til at støtte disse bestræbelser;

9. lover fortsat støtte og bistand til og engagement i det ukrainske folks opbygning af et frit og åbent demokratisk system, dets etablering af en velfungerende markedsøkonomi og landets indtagelse af dets retmæssige plads i de demokratiske samfunds fællesskab;

10. henleder opmærksomheden på det ukrainske folks demokratiske ånd, der kom til udtryk under den politiske krise i december 2004; opfordrer Rådet, Kommissionen og medlemsstaterne til i deres fremtidige politik over for Ukraine at tage hensyn til de forventninger og håb, der er blevet vakt af Den Europæiske Unions stærke engagement i løsningen af denne krise;

11. glæder sig over Rådets planer om snart at afholde et samarbejdsråd mellem EU og Ukraine for hurtigt at få vedtaget EU-Ukraine-handlingsplanen; opfordrer Rådet og Kommissionen til at tilstræbe hurtigt at iværksætte denne plan og inddrage nye foranstaltninger til styrkelse af civilsamfundets rolle;

12. opfordrer Rådet og Kommissionen til samtidig at overveje en revision af handlingsplanen som led i EU's naboskabspolitik, således at der tages højde for den nye situation og Ukraines nye regering får mulighed for at genforhandle planen i lyset af landets oprigtige ønske om at blive integreret i Europa; opfordrer Rådet og Kommissionen til i den sammenhæng at fremsætte yderligere tilbud, såsom afholdelse af en donorkonference for Ukraine i lighed med donorkonferencen den 16.- 17. juni 2004 for Georgien; opfordrer Rådet og Kommissionen til endvidere at overveje visumslettelser for Ukraine, hurtig anerkendelse af landets markedsøkonomistatus og støtte til, at Ukraine bliver medlem af Verdenshandelsorganisationen, med henblik på yderligere at opgradere forholdet og leve op til de forventninger og håb, som Den Europæiske Unions tætte engagement i den fredelige orange revolution vakte;

13. opfordrer Rådet og Kommissionen til at engagere sig i at støtte uafhængige medier samt juridiske rammer, inden for hvilke de uafhængige medier frit kan arbejde;

14. opfordrer Rådet, Kommissionen og medlemsstaterne til ud over foranstaltningerne i handlingsplanen som led i den europæiske naboskabspolitik at overveje andre former for associering med Ukraine og på den måde signalere klare europæiske perspektiver for landet og reagere på de ambitioner, som det store flertal af det ukrainske folk har demonstreret, og som i den sidste ende kan føre frem til landets tiltrædelse af EU;

15. opfordrer Rådet, Kommissionen og medlemsstaterne til at støtte økonomiske og administrative reformer i Ukraine via de relevante programmer og projekter, herunder en betydelig udvidelse af den økonomiske støtte;

16. gør i den forbindelse atter opmærksom på bestemmelserne i EU-traktatens artikel 49, hvoraf det fremgår, at enhver europæisk stat, som overholder de relevante betingelser og forpligtelser, kan ansøge om at blive medlem af Unionen; ser frem til en vedholdende overgangsproces i Ukraine, som vil føre landet tættere på sit mål, og forpligter sig til at hjælpe og støtte Ukraine under hele denne proces;

17. mener, at krisen i Ukraine er en prøvesag for EU i dens bestræbelser på at fremme demokrati og respekten for menneskerettighederne samt retsstatsprincippet i alle nabolande; understreger, hvor vigtigt det er at have et godt naboforhold til alle sine naboer;

18. pålægger sin formand at sende denne beslutning til Rådet, Kommissionen, Ukraines parlament og regering, NATO's og OSCE's parlamentariske forsamlinger og Europarådet.

[1] EUT C 87 E af 7.4.2004, s. 506.

[2] "Vedtagne tekster", P6_TA(2004)0046.

[3] "Vedtagne tekster", P6_TA(2004)0074.

[4] EFT L 49 af 19.2.1998, s. 3.

[5] EFT L 331 af 23.12.1999, s. 1. Ændret ved fælles strategi 2003/897/FUSP vedtaget af Det Europæiske Råd af 12. december 2003 (EUT L 333 af 20.12.2003, s. 96).

--------------------------------------------------